b'\n_START_ARTICLE_\nCelelalte Cuvinte I\n_START_SECTION_\nPrezentare\n_START_PARAGRAPH_\nCelelalte Cuvinte I este primul material discografic apar\xc8\x9bin\xc3\xa2nd \xc3\xaen \xc3\xaentregime forma\xc8\x9biei, dup\xc4\x83 ce, \xc3\xaen prealabil, aceasta a ap\xc4\x83rut cu patru piese pe a doua fa\xc8\x9b\xc4\x83 a discului Forma\xc8\x9bii rock 8 din 1985. Cele \xc8\x99apte compozi\xc8\x9bii ale albumului, \xc3\xaenregistrate \xc3\xaen octombrie 1986, reprezint\xc4\x83 selec\xc8\x9bii dintr-un proiect de oper\xc4\x83 rock, intitulat Umbre \xc8\x99i ziduri, pus \xc3\xaen scen\xc4\x83 de forma\xc8\x9bie \xc3\xaen perioada 1985\xe2\x80\x931986, \xc8\x99i \xc3\xaen care, al\xc4\x83turi de muzicieni, ap\xc4\x83reau pe scen\xc4\x83 actori \xc8\x99i un corp de balet \xc3\xaentr-o regie specific\xc4\x83 genului._NEWLINE_Albumul contureaz\xc4\x83 un tablou muzical coerent, specific muzicii progresive, \xc3\xaen care \xc3\xae\xc8\x99i fac sim\xc8\x9bit\xc4\x83 prezen\xc8\x9ba influen\xc8\x9be diverse, \xc3\xaentre care \xc8\x99i cele folclorice, amintind \xc3\xaen acest fel de Phoenix. Discul debuteaz\xc4\x83 cu \xe2\x80\x9eScrisori iubite\xe2\x80\x9d, o scurt\xc4\x83 balad\xc4\x83 acustic\xc4\x83, compus\xc4\x83 pe versurile poetului George Top\xc3\xaerceanu, cu trimiteri at\xc3\xa2t c\xc4\x83tre muzica medieval\xc4\x83, c\xc3\xa2t \xc8\x99i c\xc4\x83tre folk. Tabloul liric este completat de alte dou\xc4\x83 balade de mare sensibilitate, \xe2\x80\x9eDac\xc4\x83 vrei\xe2\x80\x9d, una dintre cele mai cunoscute crea\xc8\x9bii ale trupei, compus\xc4\x83 de Marcel Breazu, respectiv \xe2\x80\x9eDesp\xc4\x83r\xc8\x9bire\xe2\x80\x9d, care \xc3\xaencheie albumul. \xe2\x80\x9eDac\xc4\x83 vrei\xe2\x80\x9d a fost preluat\xc4\x83 de forma\xc8\x9bia byron, fiind inclus\xc4\x83 pe albumul Perfect (2011), \xc8\x99i de Felicia Filip pentru albumul Fata din vis (2013). \xe2\x80\x9eUn sf\xc3\xa2r\xc8\x99it e un \xc3\xaenceput\xe2\x80\x9d, pies\xc4\x83 de stil hard rock, construit\xc4\x83 pe alternan\xc8\x9ba pasajelor lirice \xc8\x99i dramatice, reprezint\xc4\x83 un alt moment de v\xc3\xa2rf al albumului, devenind unul dintre hit-urile semnate Celelalte Cuvinte. \xe2\x80\x9eLa ceas t\xc3\xa2rziu\xe2\x80\x9d, pies\xc4\x83 de mare complexitate din sfera progresiv\xc4\x83, \xc3\xaen care un rol important \xc3\xael au aranjamentele instrumentale, a fost re\xc3\xaenregistrat\xc4\x83 pentru albumul de fa\xc8\x9b\xc4\x83. Prima \xc3\xaenregistrare dateaz\xc4\x83 din 1984, beneficiind de colaborarea actorului Constantin R\xc4\x83doac\xc4\x83. \xe2\x80\x9eLa ceas t\xc3\xa2rziu\xe2\x80\x9d se continu\xc4\x83 cu \xe2\x80\x9e\xc3\x8en zori de zi\xe2\x80\x9d, o scurt\xc4\x83 compozi\xc8\x9bie instrumental\xc4\x83 ce constituie preludiul unui alt moment ce apar\xc8\x9bine muzicii progresive, \xe2\x80\x9eF\xc3\xa2nt\xc3\xa2na suspinelor\xe2\x80\x9d, o metafor\xc4\x83 la adresa unuia dintre miturile rom\xc3\xa2ne\xc8\x99ti fundamentale, acela al Me\xc8\x99terului Manole. Vocea actorului Florian Pitti\xc8\x99, prieten al forma\xc8\x9biei \xc8\x99i cel care a contribuit la promovarea acesteia, este prezent\xc4\x83 \xc3\xaen partea de \xc3\xaenceput a compozi\xc8\x9biei \xe2\x80\x9eF\xc3\xa2nt\xc3\xa2na suspinelor\xe2\x80\x9d, unde recit\xc4\x83 poezia \xe2\x80\x9eEra o f\xc3\xa2nt\xc3\xa2n\xc4\x83\xe2\x80\x9d de Elena Farago._NEWLINE_Pentru acest album, arhitectul \xc8\x99i muzicianul Alexandru Andrie\xc8\x99 a venit cu o propunere grafic\xc4\x83 ce \xc3\xaenf\xc4\x83\xc8\x9bi\xc8\x99a contradic\xc8\x9bia \xc3\xaentre cl\xc4\x83dirile vechi \xc8\x99i cele moderne, cu arhitectur\xc4\x83 agresiv\xc4\x83. Propunerea nu a trecut \xc3\xaens\xc4\x83 de cenzura vremii, pe motiv c\xc4\x83 f\xc4\x83cea aluzie la demolarea centrului vechi al Bucure\xc8\x99tiului sau la cutremur. Prin urmare, Andrie\xc8\x99 a venit cu o alt\xc4\x83 idee grafic\xc4\x83, mult simplificat\xc4\x83, datorit\xc4\x83 c\xc4\x83reia discul \xc8\x99i-a c\xc4\x83p\xc4\x83tat numele de \xe2\x80\x9ealbumul cu p\xc4\x83tr\xc4\x83\xc8\x9bele\xe2\x80\x9d. Materialul muzical a fost \xc3\xaenregistrat cu aportul maestrului de sunet Theodor Negrescu, fiind produs de Romeo Vanica. Celelalte Cuvinte I este considerat de critica de specialitate \xc8\x99i de public unul dintre cele mai reu\xc8\x99ite \xc8\x99i originale albume ale rock-ului rom\xc3\xa2nesc.\n_START_SECTION_\nAlte edi\xc8\x9bii \xc8\x99i reedit\xc4\x83ri\n_START_PARAGRAPH_\nEdi\xc8\x9bia ap\xc4\x83rut\xc4\x83 pe disc de vinil a fost \xc3\xaenso\xc8\x9bit\xc4\x83 de o edi\xc8\x9bie \xc3\xaen format caset\xc4\x83 audio, care include dou\xc4\x83 piese suplimentare, \xe2\x80\x9eDespre suferin\xc8\x9be de iarn\xc4\x83\xe2\x80\x9d \xc8\x99i \xe2\x80\x9eCaracteruri\xe2\x80\x9d, reluate de pe Forma\xc8\x9bii rock 8. Prima publicare a pieselor de pe Celelalte Cuvinte I \xc3\xaen format compact disc s-a produs \xc3\xaen 1996, odat\xc4\x83 cu editarea de c\xc4\x83tre Electrecord a compila\xc8\x9biei Vinil Collection, unde materialul de pe discul de fa\xc8\x9b\xc4\x83 este reluat integral. De asemenea, Celelalte Cuvinte I a fost reeditat \xc3\xaen format CD \xc3\xaen anul 2006, cu ocazia anivers\xc4\x83rii a 25 de ani de existen\xc8\x9b\xc4\x83 a forma\xc8\x9biei. Edi\xc8\x9bia reeditat\xc4\x83 include, pe l\xc3\xa2ng\xc4\x83 materialul discului original, cele patru piese ap\xc4\x83rute \xc3\xaen 1985 pe Forma\xc8\x9bii rock 8._NEWLINE_\xc3\x8en martie 2017, la \xc3\xaemplinirea a 30 de ani de la lansarea ini\xc8\x9bial\xc4\x83 a albumului, apare pe pia\xc8\x9b\xc4\x83 o edi\xc8\x9bie aniversar\xc4\x83. Editat\xc4\x83 de casa de discuri Soft Records sub form\xc4\x83 de CD digipak \xc3\xaen 500 de exemplare numerotate, aceasta con\xc8\x9bine ca material bonus cele patru c\xc3\xa2ntece reluate de pe Forma\xc8\x9bii rock 8. Remasterizarea pieselor a fost realizat\xc4\x83 de Gabriel Isac \xc3\xaen studioul personal din Bra\xc8\x99ov. Grafica edi\xc8\x9biei aniversare include coperta ini\xc8\x9bial\xc4\x83 propus\xc4\x83 de Alexandru Andrie\xc8\x99 \xc8\x99i abandonat\xc4\x83 ca urmare a cenzurii din perioada comunist\xc4\x83.'